'নির্বাচনি বছরে বাড়ে টাকা পাচার'
দৈনিক যুগান্তরের প্রথম পাতার খবর, “নির্বাচনি বছরে বাড়ে টাকা পাচার”। প্রতিবেদনে বলা হচ্ছে, জাতীয় নির্বাচন এবং রাজনৈতিক অস্থিরতার বছর এলেই বাংলাদেশ থেকে বিদেশে টাকা পাচার বেড়ে যায়। ক্ষমতা পরিবর্তনের শঙ্কায় এ সময়ে কিছু রাজনীতিবিদ, আমলা এবং ব্যবসায়ী বিভিন্ন দেশে অর্থ নিয়ে যান।
সুইজারল্যান্ডে কেন্দ্রীয় ব্যাংক বা সুইস ব্যাংক প্রকাশিত প্রতিবেদনের বরাত দিয়ে বলা হয়েছে, বাংলাদেশে যেসব বছর নির্বাচন হয়েছে, ওই বছর টাকা পাচার বেড়েছে। গ্লোবাল ফাইন্যান্সিয়াল ইন্টিগ্রিটি (জিএফআই), সুইস ব্যাংক এবং বিভিন্ন আন্তর্জাতিক সংস্থার রিপোর্ট বিশ্লেষণ করে এ তথ্য পাওয়া গেছে বলে জানিয়েছে ওই রিপোর্ট।
এতে বলা হয়, আগের বছরের তুলনায় ২০১৮, ২০১৪ এবং ২০০৭ সালে বাংলাদেশ থেকে অর্থ পাচার বেড়েছে। ওই বছরগুলো বাংলাদেশের জাতীয় নির্বাচনকে কেন্দ্র করে ব্যাপক আলোচিত ছিল। সুইস ব্যাংকে ২০০৬ সালে বাংলাদেশিদের আমানত ছিল ১২ কোটি ৪০ লাখ সুইস ফ্র্যাংক। কিন্তু ২০১৮ সালে নির্বাচনি বছরে তা বেড়ে ৬১ কোটি ৭৭ লাখ ফ্যাংকে উন্নীত হয়।
জ্বালানি সংকট নিয়ে বণিক বার্তার প্রধান খবর, “গ্যাস সংকট, বিদ্যুৎ কেন্দ্র প্রস্তুত করে বসে আছে রিলায়েন্স”। প্রতিবেদনে বলা হচ্ছে, নারায়ণগঞ্জের মেঘনাঘাটে নির্মাণাধীন বৃহৎ গ্যাসভিত্তিক তিনটি প্রকল্পের একটি রিলায়েন্স মেঘনাঘাট ৭১৮ মেগাওয়াট বিদ্যুৎ প্রকল্প। এ প্রকল্পের কাজ শেষ হয়েছে ৯৪ শতাংশ।
বিদ্যুৎ কেন্দ্রটি প্রস্তুত অবস্থায় থাকলেও গ্যাস সংকটের কারণে এখনই এটি চালু করা যাচ্ছে না বলে সংশ্লিষ্ট সূত্রগুলো জানিয়েছে। যদিও প্রকল্প সংশ্লিষ্টদের আনুষ্ঠানিক বক্তব্য হলো সাময়িক গ্যাস সংযোগ দিয়ে বিদ্যুৎ কেন্দ্রটি পরীক্ষামূলক উৎপাদনে আনা যাবে।
কিন্তু গ্যাস সরবরাহ নিশ্চিত না হওয়ায় এখন বিদ্যুৎ কেন্দ্রটি সময়মতো বা পূর্ণ সক্ষমতায় চালু করা নিয়েও রয়েছে বড় ধরনের সংশয়।
দ্য ডেইলি স্টারের প্রধান খবর, “Age of low-priority projects?”। প্রতিবেদনে বলা হচ্ছে, জাতীয় অর্থনৈতিক পরিষদের নির্বাহী কমিটি একনেকে মঙ্গলবার অনুমোদন করা প্রকল্পগুলোর সবকটি কম অগ্রাধিকার প্রকল্প। জানুয়ারিতে অনুষ্ঠিতব্য জাতীয় নির্বাচনের আগে গ্রামীণ অর্থনীতিকে চাঙ্গা করার জন্য এ সাতটি প্রকল্প হাতে নেয়ার কথা বলা হয়েছে।
তবে বিশেষজ্ঞরা একে মুল্যস্ফীতি নিয়ে বড় ধরণের জুয়া খেলার সাথে তুলনা করেছেন।
মুদ্রানীতি নিয়ে প্রথম আলোর প্রধান শিরোনাম, “সুদহারের নতুন যুগে বাংলাদেশ”। প্রতিবেদনে বলা হচ্ছে, ব্যবসায়ী ও ব্যাংক মালিকদের দাবির মুখে চালু হওয়া নয় শতাংশ সুদ হারের সীমা থেকে বেরিয়ে এলো বাংলাদেশ। সুদ হার নির্ধারণে নতুন নিয়ম চালু করেছে বাংলাদেশ ব্যাংক।
নতুন নিয়মের ফলে কৃষি, এসএমই, ব্যক্তিগত সব ধরনের ঋণের সুদহার বাড়বে যা কার্যকর হবে পয়লা জুলাই থেকে। এর মাধ্যমে সুদ হারের নতুন যুগে প্রবেশ করেছে বাংলাদেশ।
একই বিষয়ে দৈনিক যুগান্তরের প্রধান শিরোনাম, “মুদ্রানীতির প্রভাবে বাড়ছে সুদহার, বৈরি পরিস্থিতির মুখে পড়বে শিল্প খাত”। প্রতিবেদনে বলা হচ্ছে, আন্তর্জাতিক মুদ্রা তহবিলকে (আইএমএফ) খুশি করতে গিয়ে চরম ক্ষতির মুখে ঠেলে দেওয়া হয়েছে দেশের স্বনামধন্য শিল্পোদ্যোক্তাদের।
কারণ, ডাবল ডিজিটে চড়া সুদে ঋণ নিয়ে শিল্প চালাতে গেলে নির্ঘাত উৎপাদন খরচ আরও বাড়বে বলে বলছে ওই প্রতিবেদন। সে তুলনায় পণ্যের দাম যেমন পাওয়া যাবে না, তেমনই বিক্রিও কমে যাবে। এজন্য মুদ্রানীতির এমন অবস্থানকে বিশেষজ্ঞরা ভালোভাবে নিতে পারছেন না।
দৈনিক সমকালের প্রধান শিরোনাম "সংলাপেই সংকট নিরসন"। প্রতিবেদনে বলা হচ্ছে, বাংলাদেশে চলমান রাজনৈতিক সংকট নিরসনে সংলাপের বিকল্প নেই। আলাপ-আলোচনা ও গণতান্ত্রিক চর্চার মাধ্যমে এ সংকটের টেকসই সমাধান সম্ভব বলে মনে করেন রাজনৈতিক এবং  কূটনৈতিক বিশ্লেষকেরা।
সোমবার ঢাকায় বাংলাদেশ এন্টারপ্রাইজ ইনস্টিটিউট বিইআই আয়োজিত এক সভায় তারা এ মত দেন।
বিশ্লেষকেরা বলেন, নির্বাচন কমিশনকে শক্তিশালী করে লাভ হবে না, যদি রাজনীতিকরা না পাল্টান।
বিশ্ব শরণার্থী দিবসকে ঘিরে নিউ এইজের প্রধান খবর, “Uncertainty, crime, aid cut add to Rohingya woes”। প্রতিবেদনে বলা হচ্ছে, মিয়ানমারে নিপীড়ন থেকে বাঁচতে বাংলাদেশে পালিয়ে আসা ১০ লাখ রোহিঙ্গার নিজ দেশে প্রত্যাবাসন এখন অনিশ্চয়তার মুখোমুখি।
অথচ কক্সবাজারের শিবিরে তাদের চাপ ক্রমশঃ বাড়ছে সেইসাথে খুনসহ, রেশন কমে যাওয়ায় ভয়াবহ হয়ে উঠেছে পরিস্থিতি।
দৈনিক কালের কণ্ঠের প্রধান শিরোনাম, “জমি নিয়ে জালিয়াতি করলে ৭ বছর জেল”। প্রতিবেদনে বলা হচ্ছে, ‘ভূমি অপরাধ প্রতিরোধ ও প্রতিকার আইন, ২০২৩’-এর খসড়ায় নীতিগত অনুমোদন দিয়েছে মন্ত্রিসভা।
আইনের খসড়ায় বলা হয়েছে, অন্যের মালিকানাধীন ভূমি নিজের বলে দাবি করলে, তথ্য গোপন করে কোনো জমি হস্তান্তর বা সমর্পণ করলে, নিজের মালিকানার অতিরিক্ত জমি বা অন্যের মালিকানাধীন জমি জেনেশুনে অন্য ব্যক্তির কাছে হস্তান্তর বা সমর্পণ করলে সাত বছরের কারাদণ্ড হতে পারে।
মন্ত্রিসভায় আইনের খসড়া অনুমোদন নিয়ে সংবাদের প্রধান শিরোনাম, “ফসলি জমি থেকে মাটি বা বালু তোলা বন্ধ হচ্ছে”। প্রতিবেদনে বলা হয়, কৃষি ও অন্য ফসলি জমির ‘টপ সয়েল’ মানে জমির মাটির উপরের অংশ কাটলে দুই বছর জেল খাটতে হবে।
এমন বিধান রেখে মন্ত্রিসভা ‘বালুমহল ও মাটি ব্যবস্থাপনা সংশোধন আইন-২০২৩’ এর খসড়ায় চূড়ান্ত অনুমোদন দিয়েছে। এই সংশোধনী বাস্তবায়ন হলে কোনও ফসলি জমি থেকে বালু বা মাটি উত্তোলন করা যাবে না।
নয়া দিগন্তের প্রধান খবর, “নাব্যতা সঙ্কটে নদীমাতৃক দেশ”। প্রতিবেদনে বলা হচ্ছে, অযত্ন অবহেলা আর দখল দূষণে বিপন্ন দেশের নদ-নদী। বাংলাদেশ অভ্যন্তরীণ নৌপরিবহন কর্তৃপক্ষের তথ্য অনুযায়ী, গত ৪০ বছরে ১৮ হাজার কিলোমিটার নৌপথ হারিয়ে গেছে।
দেশের ৩১০টি নদীর মধ্যে বেশির ভাগই এখন নাব্যতা সঙ্কটে ভুগছে। এর মধ্যে ১৭৭টি নদ-নদী বর্তমানে অস্তিত্বের সঙ্কটে। এসব নদ-নদী আংশিক কিংবা পুরোপুরিভাবে মৃত।
সমকালের পেছনের পাতার খবর, “ভুল চিকিৎসার অভিযোগ নিষ্পত্তিতে দীর্ঘসূত্রতা”। প্রতিবেদনে বলা হচ্ছে, দেশে প্রায়ই চিকিৎসকের অবহেলা ও ভুল চিকিৎসা নিয়ে চিকিৎসকের বিরুদ্ধে স্বাস্থ্য অধিদপ্তর ও বিএমডিসিতে অভিযোগ করা হলেও প্রতিকার মিলছে না। এখনও বিএমডিসিতে নিষ্পত্তিহীন ৮৮ শতাংশ অভিযোগ পড়ে আছে। এমনকি এসব অভিযোগের বড় একটি অংশের প্রমাণ মিলছে না তদন্তে।
আর অভিযোগের প্রমাণ মিললেও শাস্তি হচ্ছে হাতেগোনা।  এমন পরিস্থিতিতে সরকারি এই প্রতিষ্ঠানের নিরপেক্ষতা নিয়ে প্রশ্ন উঠেছে।
দ্য ডেইলি স্টারের প্রথম পাতার খবর, “Eight sued under DSA for ‘defaming’ info minister”। তথ্যমন্ত্রী হাছান মাহমুদের বিরুদ্ধে ‘ভুয়া, ভিত্তিহীন ও মানহানিকর তথ্য’ প্রকাশ ও প্রচারের অভিযোগে ডিজিটাল নিরাপত্তা আইনে (ডিএসএ) আটজনের বিরুদ্ধে মামলা করেছেন চট্টগ্রামের রাঙ্গুনিয়া উপজেলার এক যুবলীগ নেতা।
যারা ভিডিওটিতে লাইক, শেয়ার এবং মন্তব্য করেছেন তাদেরও মামলায় অভিযুক্ত করা হয়েছে।
মামলার এজাহারে বলা হয়, আসামি তার ইউটিউব ও ফেসবুকে ১৩ মিনিটের একটি ভিডিও ক্লিপ আপলোড করে মিথ্যা, ভিত্তিহীন ও বানোয়াট তথ্য ছড়িয়ে তথ্যমন্ত্রীর মানহানি করেছেন।
বন্যা পরিস্থিতি নিয়ে নিউ এইজের প্রথম পাতার খবর, “North, northeast floods worsen”। প্রতিবেদনে বলা হচ্ছে, চলতি বছরের বর্ষার বন্যার প্রথম ঢেউ আঘাত হেনেছে বাংলাদেশের উত্তরাঞ্চলে এবং কয়েকদিনের টানা বৃষ্টিপাতে তিস্তা ও সুরমা নদী সোমবার বিপদসীমার ওপর দিয়ে প্রবাহিত হচ্ছে।
বন্যা পূর্বাভাস ও সতর্কীকরণ কেন্দ্র জানিয়েছে, ভারতের পাহাড় থেকে বাংলাদেশের সমভূমির দিকে পানির প্রবাহ তিন থেকে চার দিন অব্যাহত থাকতে পারে, এতে উত্তরাঞ্চলে, বিশেষ করে নিচু এলাকায় বন্যা হতে পারে। সোমবার প্রবল বর্ষণে বেশ কিছু বাড়িঘর ও গুরুত্বপূর্ণ সড়ক ভেসে গিয়েছে।
সুনামগঞ্জ সদরের সঙ্গে বেশ কয়েকটি গ্রামের সড়ক যোগাযোগ বিচ্ছিন্ন হয়ে পড়েছে। আসামের বন্যা পরিস্থিতি ইতোমধ্যে ভয়াবহ রূপ নিয়েছে।
কালের কণ্ঠের প্রথম পাতার খবর, “যুক্তরাজ্যে নতুন বাণিজ্য সুবিধা পেল বাংলাদেশ”। প্রতিবেদনে বলা হচ্ছে, বাংলাদেশসহ ৬৫টি উন্নয়নশীল দেশের জন্য নতুন বাণিজ্য সুবিধা চালু করেছে যুক্তরাজ্য। এই দেশগুলো থেকে যুক্তরাজ্যে পণ্য প্রবেশের ক্ষেত্রে শুল্কহার কমানো হয়েছে। একই সঙ্গে বাণিজ্যের বিধান সহজ করা হয়েছে।
ঢাকায় ব্রিটিশ হাইকমিশন বলেছে, যুক্তরাজ্যের নতুন বাণিজ্য সুবিধার অর্থ হলো বাংলাদেশের তৈরি পোশাকসহ ৯৮ শতাংশ রপ্তানির জন্য শুল্কমুক্ত সুবিধা বজায় রাখা হবে। সোমবার থেকেই এ সুবিধা চালু করা হয়েছে।
চিনির দাম নিয়ে সংবাদের প্রথম পাতার খবর, “চিনির বাজার অস্থিতিশীল”। প্রতিবেদনে বলা হচ্ছে, দেশের বাজারে গত নয় মাসে পাঁচ দফায় বাড়ানো হয়েছে চিনির দাম। তারপরও চিনির বাজার এখনও অস্থিতিশীল।
সবশেষ গত মে মাসে চিনির দাম ১২০ থেকে ১২৫ টাকা নির্ধারণ করা হয়েছিল। কিন্তু বাজারে চিনি বিক্রি হচ্ছে ১৩৫ থেকে ১৪০ টাকায়।

সুদহারের নতুন যুগে বাংলাদেশ